钦定古今图书集成/明伦汇编/官常典/第631卷 > 汉
## 钦定古今图书集成/明伦汇编/官常典/第631卷 > 汉

### 武帝元封五年夏四月初置刺史部十三州

按：《汉书武帝本纪》云云。

〈注〉师古曰：“《汉旧仪》云：初分十三州，假刺史印绶，有常治所。常以秋分行部御史为驾，四封乘传。到所部郡国，各遣一吏迎之界所，上察六条。”

按《百官表》：“监御史，秦官，掌监郡。汉省丞相，遣史分刺
州，不常置。武帝元封五年，初置部刺史，掌奉诏条察。
州秩六百石，员十三人。”

〈注〉师古曰：“《汉官典职仪》云：‘刺史班宣，周行郡国，省察治状，黜陟能否，断治冤狱，以六条问事，非条所问即不省。一条强宗豪右，田宅逾制，以强陵弱，以众暴寡。二条二千石不奉诏书，遵承典制，倍公向私，旁诏守利，侵渔百姓，聚敛为奸。三条二千石不恤疑狱，风厉杀人，怒则任刑，喜则淫赏，烦扰刻暴，剥截黎元，为百姓所疾，山崩石裂，妖祥讹言’。”《四条》，“二千石选署不平，苟阿所爱，蔽贤宠顽。”《五条》：“二千石子弟恃怙荣势，请托所监。”《六条》：“二千石违公下比，阿附豪强，通行货赂，割损正令也。”

按《地理志》：“武帝攘却胡越，开地斥境，南置交阯，北至
朔方之州，兼徐梁、幽并夏、周之制，改雍曰凉，改梁曰
益，凡十三部，置刺史。”

〈注〉师古曰：《胡广记》云：“汉既定南越之地，置交阯刺史，别于诸州，令持节治苍梧，分雍州置朔方刺史。”愚按：雍州即汉凉州也。以广之言考之，则凉州疆界阔远，分朔方诸郡别置刺史察之，是凉州有两刺史也。《平当传》师古《注》曰：“武帝置朔方，别令刺史监之，不在十三州之限。”

### 成帝绥和元年冬十二月罢部刺史更置州牧秩二千石

按《汉书成帝本纪》云云。按《朱博传》，何武为大司空，
又与翟丞相方进共奏言：“古选诸侯贤者以为州伯。
《书》曰：‘咨十有二牧，所以广聪明，烛幽隐也。今部刺史
居牧伯之位，秉一州之统，选第大吏，所荐位高至九
卿，所恶立退，任重职大。《春秋》之义，用贵治贱，不以卑
临尊。刺史位下大夫，而临二千石，轻重不相准，失位
次之序。臣请罢刺史，更置州牧，以应古制’。”奏可。

### 哀帝建平二年夏四月罢州收复刺史

按《汉书哀帝本纪》云云。按《朱博传》，博奏复御史大
夫官。又奏言，“汉家至德溥大字内万里，立置郡县，部
刺史奉使典州，督察郡国，吏民安宁。故事，居部九岁，
举为守相，其有异材功效著者辄登擢，秩卑而赏厚，
咸劝功乐进。前丞相方进奏罢刺史，更置州牧，秩真
二千石，位次九卿。九卿缺，以高第补。其中材则苟自
守而已，恐功效陵夷，奸轨不禁。臣请罢州牧，置刺史
如故。”奏可。

### 元寿二年复以刺史为州牧

按《汉书哀帝本纪》不载。按《百官表》，“元寿二年复为
牧。”